CELEX: 52021PC0458
Language: bg
Date: 2021-08-06
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение за изпълнение 2009/1013/ЕС за даване на разрешение на Република Австрия да продължи да прилага мярка за дерогация от член 168 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 6.8.2021
            COM(2021) 458 final
            2021/0258(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА 
            за изменение на Решение за изпълнение 2009/1013/ЕС за даване на разрешение на Република Австрия да продължи да прилага мярка за дерогация от член 168 от Директива 2006/112/ЕО относно общата система на данъка върху добавената стойност  
            
               
         
         
            
               ОБЯСНИТЕЛЕН МЕМОРАНДУМ
            
            
               Съгласно член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност („Директивата за ДДС
                  1
               “) Съветът, като действа с единодушие по предложение на Комисията, може да разреши на всяка държава членка да въведе специални мерки за дерогация от разпоредбите на посочената директива, за да се опрости процедурата за начисляване на ДДС или за да се предотвратят определени форми на отклонение от данъчно облагане или избягване на данъци.
            
            
               С писмо, заведено в Комисията на 19 март 2021 г., Република Австрия (наричана по-долу за краткост „Австрия“) поиска разрешение да продължи да прилага мярка за дерогация от членове 168 и 168а от Директива 2006/112/ЕО с цел да бъде изключен от правото на приспадане ДДС, начислен върху стоките и услугите, които се употребяват повече от 90 % за личните нужди на данъчно задълженото лице или на неговите служители, или, по-общо — за цели извън предмета на стопанската му дейност или за неикономически дейности. Искането бе придружено от доклад за прилагането на тази мярка, включващ преглед на съотношението, прилагано спрямо правото на приспадане на ДДС, както се изисква по силата на член 2 от Решение за изпълнение 2009/1013/ЕС на Съвета
                  2
               , изменено с Решение за изпълнение (ЕС) 2018/1487 на Съвета
                  3
               .
            
            
               В съответствие с член 395, параграф 2 от Директивата за ДДС с писма от 7 април 2021 г. Комисията информира останалите държави членки за отправеното от Австрия искане. С писмо от 8 април 2021 г. Комисията уведоми Австрия, че разполага с пълната информация, необходима за разглеждане на искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               Съгласно член 168 от Директивата за ДДС данъчно задълженото лице има право да приспадне ДДС, начислен върху направените от него покупки и получените от него услуги за целите на неговите облагаеми сделки. В член 168а, параграф 1 от Директивата за ДДС се предвижда, че ДДС върху разходите за недвижим имот, който представлява част от стопанските активи на данъчно задължено лице и се използва както за целите на стопанската му дейност, така и за цели извън предмета на стопанската му дейност, се приспада само пропорционално на неговото използване за целите на стопанската дейност на данъчно задълженото лице. Съгласно член 168а, параграф 2 от Директивата за ДДС държавите членки могат да прилагат тази разпоредба също във връзка с разходи, свързани с други, посочени от тях стоки, които са част от стопанските активи. Член 168a бе добавен в Директивата за ДДС с Директива 2009/162/ЕС на Съвета от 22 декември 2009 г.
                  4
                с цел приспадането да се ограничи до дела на действителното използване за стопански цели и по този начин да се приложи по-ефективно принципът, според който приспадането възниква само доколкото съответните стоки и услуги се използват за целите на стопанската дейност на данъчно задълженото лице.
            
            
               Съгласно член 395 от Директивата за ДДС държавите членки могат да прилагат с разрешение от Съвета мерки за дерогация от разпоредбите на Директивата за ДДС с цел да опростят процедурата за събиране на ДДС или да предотвратят някои форми на отклонение от данъчно облагане или избягване на данъци.
            
            
               Австрия поиска разрешение да продължи да прилага мярка за дерогация от членове 168 и 168а от Директивата за ДДС, която ѝ позволява да изключи изцяло от правото на приспадане ДДС, начислен върху стоки и услуги, които се използват повече от 90 % за личните нужди на данъчно задълженото лице или на неговите служители или по-общо за цели извън предмета на стопанската му дейност или за неикономически дейности.
            
            
               Първоначално мярката за дерогация бе предоставена на Австрия с Решение 2004/866/EО на Съвета от 13 декември 2004 г.
                  5
                за периода до 31 декември 2009 г. и бе предоставена отново с Решение за изпълнение 2009/1013/ЕС на Съвета от 22 декември 2009 г.
                  6
                за периода до 31 декември 2012 г. Последният бе впоследствие удължен до 31 декември 2015 г. с Решение за изпълнение 2012/705/ЕС на Съвета от 13 ноември 2012 г.
                  7
               , до 31 декември 2018 г. с Решение за изпълнение (ЕС) 2015/2428 на Съвета от 10 декември 2015 г.
                  8
                и до 31 декември 2021 г. с Решение за изпълнение (ЕС) 2018/1487 на Съвета
                  9
               .
            
            
               В настоящото си искане Австрия информира Комисията, че прилагането на мярката за дерогация се е доказало като много успешно и ефективно по отношение на опростяването на събирането на ДДС и предотвратяването на отклонението от данъчно облагане и избягването на данъци, както и за постигане на по-голяма справедливост чрез предотвратяване на изкривяванията, дължащи се на необосновани ликвидни предимства, и подобряване на спазването на данъчното законодателство в резултат на опростеното събиране на ДДС. Според Австрия премахването на мярката за дерогация би довело до необосновани ликвидни предимства за данъчно задължените лица, които използват дадена стока или услуга само частично за стопански цели, но на които е позволено да приспадат ДДС за това минимално използване за стопански цели, за разлика от данъчно задължените лица, които използват стоката или услугата само за стопански цели. Освен това, една последваща минимална промяна в съотношението между използването за лични и стопански цели на стоката или услугата, която се използва само частично за стопански цели, би довела до корекция на приспаднатия ДДС. Тази минимална корекция би била непропорционална от гледна точка както на данъкоплатеца, така и на данъчната администрация.
            
            
               Минималното равнище на употреба на стоките и услугите за стопански цели (поне 10 %), което Австрия поиска, за да разреши приспадането на ДДС върху входящите ресурси, е сравнително ниско. Според Австрия поради това удължаването на срока на действие на мярката няма да има голямо отражение върху общия размер на приходите от ДДС, събирани на етапа на крайното потребление, и следователно няма да окаже отрицателно въздействие върху собствените ресурси на Съюза, формирани от ДДС.
            
            
               Като правило, дерогации се предоставят за ограничен срок, за да може да се прецени дали специалната мярка е подходяща и ефективна. Предвид горепосоченото, въз основа на информацията, предоставена от Австрия, Комисията остава с разбирането, че съотношението 90 % към 10 % между използването за стопански и нестопански цели все още представлява солидна основа за определяне на сделките, по отношение на които използването за целите на стопанската дейност може да се приеме за незначително. 
            
            
               От гореизложеното е видно, че въпросната специална мярка улеснява както данъчните администрации, така и предприятията, тъй като не е необходимо да се проследява последващата употреба на стоките и услугите, за които изключването от приспадане е било приложимо към момента на придобиването им, особено във връзка с евентуалното данъчно облагане на употребата за лични нужди съгласно членове 16—26 от Директивата за ДДС или корекциите на приспаданията съгласно членове 184—192 от същата директива. Ето защо е целесъобразно срокът на действие на мярката за дерогация да бъде удължен.
            
            
               Всяко удължаване обаче следва да е с ограничен срок, за да се прецени дали условията, на които се основава дерогацията, не са претърпели изменение. Поради това се предлага срокът на действие на дерогацията да бъде удължен до края на 2024 г. и — в случай че се предвиди следващо удължаване за периода след 2024 г. — от Австрия да се поиска да представи най-късно до 31 март 2024 г. доклад, включващ преглед на прилаганото съотношение между употребата за стопански и за нестопански цели, на което се основава изключването от приспадане. 
            
            
               Решение 2009/1013/ЕО на Съвета от 22 декември 2009 г. бе прието едновременно с Директива 2009/162/ЕС на Съвета от 22 декември 2009 г., с която в Директивата за ДДС бе вмъкнат член 168а. Заглавието на Решение 2009/1013/ЕС на Съвета обаче не съдържа позоваване на член 168а. За да се премахне това несъответствие между заглавието и съдържанието на Решение 2009/1013/ЕС на Съвета, заглавието на Решение 2009/1013/ЕС на Съвета следва да бъде изменено, като в него се включи позоваване на член 168а от Директивата за ДДС.
            
            
               •Съгласуваност с действащите разпоредби в тази област на политиката
            
            
               Подобни дерогации по отношение на изключването на ДДС, дължим за стоки и услуги, от правото на приспадане на ДДС, когато въпросните стоки и услуги се използват повече от 90 % за лични нужди на данъчно задължено лице или на негови служители, или по-общо — за цели извън предмета на стопанската му дейност или за неикономически дейности, са предоставяни и на други държави членки (Германия
                  10
               , Нидерландия
                  11
               ). 
            
            
               Съгласно член 176 от Директивата за ДДС Съветът определя разходите, по отношение на които ДДС не подлежи на приспадане. Дотогава се разрешава на държавите членки да запазят изключенията, които са били в сила към 1 януари 1979 г. Поради това има известен брой клаузи за запазване на съществуващото положение, които ограничават правото на приспадане за данъчно задължените лица.
            
         
         
            
               Независимо от предходните инициативи за определяне на правила относно категориите разходи, върху които може да бъде наложено ограничение на правото на приспадане
                  12
               , такава дерогация е подходяща за периода до хармонизирането на тези правила на равнището на ЕС.
            
            
               Следователно предложената мярка е съобразена с действащите разпоредби на Директивата за ДДС.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Член 395 от Директивата за ДДС.
               
            
            
               •Субсидиарност (при неизключителна компетентност) 
            
            
               
                  Като се има предвид разпоредбата от Директивата за ДДС, на която се основава предложението, принципът на субсидиарност не се прилага.
               
            
            
               •Пропорционалност
            
            
               
                  Решението се отнася до предоставяне на разрешение на държава членка по нейно искане и не представлява задължение. 
               
            
            
               Предвид ограничения обхват на дерогацията специалната мярка е пропорционална на преследваната цел, а именно опростяване на процедурата за събиране на ДДС и предотвратяване на някои форми на отклонение от данъчно облагане или избягване на данъци. Тя не надхвърля необходимото за постигането на тази цел. 
            
            
               •Избор на инструмент
            
            
               Предлаган инструмент: решение за изпълнение на Съвета.
            
            
               В съответствие с член 395 от Директивата за ДДС дерогация от общите разпоредби за ДДС е възможна единствено след като Съветът, действащ с единодушие по предложение на Комисията, е дал своето разрешение. Решението за изпълнение на Съвета е най-подходящият инструмент, тъй като негов адресат може да бъде отделна държава членка.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               
                  Настоящото предложение се основава на искане, отправено от Австрия, и засяга само тази държава членка.
               
            
            
               •Събиране и използване на експертни становища
            
            
               
                  Не бяха необходими външни експертни становища.
               
            
            
               •Оценка на въздействието
            
            
               
                  Предложението за решение за изпълнение на Съвета има за цел да се опрости процедурата по събиране на ДДС, като на Австрия се разреши да продължи да прилага мярка за дерогация, която ѝ позволява да изключи изцяло от правото на приспадане ДДС, начислен върху стоките и услугите, които се употребяват повече от 90 % за лични нужди или за цели извън предмета на стопанската дейност на данъчно задълженото лице, включително за неикономически дейности. 
               
            
         
         
            
               
                  Мярката намалява административната тежест за предприятията и за данъчните администрации, тъй като не е необходимо да се проследява последващата употреба на стоките и услугите, за които изключването от приспадане е било приложимо към момента на придобиването им, особено във връзка с евентуалното данъчно облагане на употребата за лични нужди или корекциите на приспаданията.
               
               
                  Минималното равнище на употреба на стоките за стопански цели (поне 10 %), което Австрия поиска, за да разреши приспадането на ДДС върху входящите ресурси, е сравнително ниско. Според Австрия поради това удължаването на срока на действие на мярката няма да има голямо отражение върху общия размер на приходите от ДДС, събирани на етапа на крайното потребление, и следователно няма да окаже отрицателно въздействие върху собствените ресурси на Съюза, формирани от ДДС.
               
            
            
               4.ОТРАЖЕНИЕ ВЪРХУ БЮДЖЕТА
            
            
               Предложението няма да окаже отрицателно въздействие върху собствените ресурси на Съюза, формирани от ДДС.
            
            
               5.ДРУГИ ЕЛЕМЕНТИ
            
            
            
               Предложението е ограничено във времето и включва клауза за изтичане на срока на действие на 31 декември 2024 г.
            
            
               2021/0258 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за изменение на Решение за изпълнение 2009/1013/ЕС за даване на разрешение на Република Австрия да продължи да прилага мярка за дерогация от член 168 от Директива 2006/112/ЕО относно общата система на данъка върху добавената стойност  
               
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  13
               , и по-специално член 395, параграф 1, първа алинея от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)С Решение за изпълнение 2009/1013/ЕС на Съвета
                  14
                на Австрия бе разрешено да прилага специална мярка за дерогация от Директива 2006/112/ЕО („специалната мярка“). След като бе удължен неколкократно, срокът на това разрешение предстои да изтече на 31 декември 2021 г.
            
            
               (2)С Директива 2009/162/ЕС на Съвета
                  15
                от 22 декември 2009 г. в Директива 2006/112/ЕО бе добавен член 168a с цел приспадането да се ограничи до дела на действителното използване за стопански цели и по този начин да се приложи по-ефективно принципът, според който приспадането възниква само доколкото съответните стоки и услуги се използват за целите на стопанската дейност на данъчно задълженото лице. Следователно е необходимо в заглавието на Решение 2009/1013/ЕС да се добави позоваване на член 168a от Директива 2006/112/ЕО.
            
            
               (3)Специалната мярка представлява дерогация от членове 168 и 168а от Директива 2006/112/ЕО, в които се урежда правото на данъчно задължените лица да приспадат данъка върху добавената стойност (ДДС), начислен върху стоките и услугите, доставени им за целите на техните облагаеми сделки. Специалната мярка има за цел от правото на приспадане да се изключи ДДС, начислен върху стоки и услуги, които се използват от данъчно задължените лица повече от 90 % за техни лични нужди или за тези на техните служители или по-общо за нестопански цели или за неикономически дейности.
            
            
               (4)Целта на специалната мярка е да се опрости процедурата по начисляване и събиране на ДДС. Размерът на данъка, дължим на етапа на крайното потребление, е засегнат само в незначителна степен.
            
         
         
            
               (5)С писмо, заведено в Комисията на 19 март 2021 г., Австрия поиска да ѝ бъде разрешено да продължи да прилага тази специална мярка („искането“).
            
            
               (6)В съответствие с член 395, параграф 2, втора алинея от Директива 2006/112/ЕО, с писма от 7 април 2021 г. Комисията информира останалите държави членки за искането, отправено от Австрия. С писмо от 8 април 2021 г. Комисията съобщи на Австрия, че разполага с пълната информация, необходима за разглеждане на искането.
            
            
               (7)Според Австрия специалната мярка се е оказала много ефективно средство за опростяване на събирането на ДДС и за предотвратяване на отклонението от данъчно облагане и избягването на данъци. Мярката намалява административната тежест за предприятията и за данъчните администрации, тъй като не е необходимо да се проследява последващата употреба на стоките и услугите, за които изключването от приспадане е било приложимо към момента на придобиването им. Поради това на Австрия следва да се разреши да продължи да прилага специалната мярка за допълнителен ограничен срок — до 31 декември 2024 г.
            
            
               (8)Ако Австрия счете, че е необходимо срокът на действие на мярката да бъде удължен и след 2024 г., тя следва да подаде до 31 март 2024 г. искане до Комисията, придружено от доклад за прилагането на специалната мярка, включващ преглед на прилаганото съотношение.  
            
            
               (9)Мярката за дерогация няма да окаже отрицателно въздействие върху собствените ресурси на Съюза, формирани от ДДС.
            
            
               (10)Поради това Решение за изпълнение 2009/1013/ЕС следва да бъде съответно изменено,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Решение 2009/1013/ЕС се изменя, както следва:
            
            
               1) заглавието се заменя със следното:
            
            
               „Решение за изпълнение на Съвета от 22 декември 2009 година за даване на разрешение на Република Австрия да продължи да прилага мярка за дерогация от членове 168 и 168а от Директива 2006/112/ЕО относно общата система на данъка върху добавената стойност“;
            
            
               2) членове 1 и 2 се заменят със следното:
            
            
               „Член 1
            
            
               Чрез дерогация от членове 168 и 168а от Директива 2006/112/ЕО на Австрия се дава разрешение да изключи напълно от правото на приспадане данъка върху добавената стойност (ДДС), начислен върху стоки и услуги, които се използват повече от 90 % за личните нужди на данъчно задълженото лице или на служители на данъчно задълженото лице или по-общо за нестопански цели или за неикономически дейности.
            
            
               Член 2
            
            
               Срокът на действие на настоящото решение изтича на 31 декември 2024 г.
            
            
               Всяко искане за удължаване на срока на действие на мярката за дерогация, предвидена в настоящото решение, се представя на Комисията до 31 март 2024 г.
            
            
               Искането се придружава от доклад за прилагането на тази мярка, който включва преглед на съотношението, прилагано спрямо правото на приспадане на ДДС въз основа на настоящото решение.“.
            
            
                
            
            
               Член 2
            
         
         
            
               Адресат на настоящото решение е Република Австрия.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        OВ L 347, 11.12.2006 г., стр. 1. 
               
               
                  
                     (2)
                  
                        OВ L 348, 29.12.2009 г., стр. 21.
               
               
                  
                     (3)
                  
                        OВ L 251, 5.10.2018 г., стр. 33.
               
               
                  
                     (4)
                  
                        Директива 2009/162/ЕС на Съвета от 22 декември 2009 г. за изменение на различни разпоредби от Директива 2006/112/ЕО относно общата система на данъка върху добавената стойност, ОВ L 10, 15.1.2010 г., стр. 14—18.
               
               
                  
                     (5)
                  
                        OВ L 371, 18.12.2004 г., стр. 47.
               
               
                  
                     (6)
                  
                        OВ L 348, 29.12.2009 г., стр. 21.
               
               
                  
                     (7)
                  
                        OВ L 319, 16.11.2012 г., стр. 8.
               
               
                  
                     (8)
                  
                        OВ L 334, 22.12.2015 г., стр. 12.
               
               
                  
                     (9)
                  
                        OВ L 251, 5.10.2018 г., стр. 33.
               
               
                  
                     (10)
                  
                        Решение за изпълнение (EС) 2018/2060 на Съвета от 20 декември 2018 г. за изменение на Решение 2009/791/EО за даване на разрешение на Германия да продължи да прилага мярка за дерогация от членове 168 и 168а от Директива 2006/112/ЕО относно общата система на данъка върху добавената стойност, OВ L 329, 27.12.2018 г., стр. 20—21.
               
               
                  
                     (11)
                  
                        Решение за изпълнение (ЕС) 2020/2189 на Съвета от 18 декември 2020 г. за предоставяне на разрешение на Нидерландия да въведе специална мярка за дерогация от членове 168 и 168а от Директива 2006/112/ЕО относно общата система на данъка върху добавената стойност, ОВ L 434, 23.12.2020 г., стр. 1–2.
               
               
                  
                     (12)
                  
                        COM(2004) 728 окончателен: Предложение за Директива на Съвета за изменение на Директива 77/388/ЕИО с цел опростяване на задълженията, свързани с данъка върху добавената стойност (OВ C 24, 29.1.2005 г., стр. 10), оттеглено на 21 май 2014 г.
                  
                  (OВ C 153, 21.5.2014 г., стр. 3). 
               
               
                  
                     (13)
                  
                        OВ L 347, 11.12.2006 г., стр. 1.
               
               
                  
                     (14)
                  
                        Решение за изпълнение на Съвета от 22 декември 2009 г. за даване на разрешение на Република Австрия да продължи да прилага мярка за дерогация от член 168 от Директива 2006/112/ЕО относно общата система на данъка върху добавената стойност (ОВ L 348, 29.12.2009 г., стр. 21).
               
               
                  
                     (15)
                  
                        Директива 2009/162/ЕС на Съвета от 22 декември 2009 г. за изменение на различни разпоредби от Директива 2006/112/ЕО относно общата система на данъка върху добавената стойност, ОВ L 10, 15.1.2010 г., стр. 14—18.